PÁLYÁZATI FELHÍVÁS

**A Balassi Intézet és az Emberi Erőforrások Minisztériuma közösen pályázatot hirdet ukrán állampolgárságú, magyar nemzetiségű személyek számára a Balassi Intézet magyarországi felsőoktatási előkészítő képzésében történő ösztöndíjas részvételre a 2012/2013-as tanévben.**

A pályázati kiírás tartalmát a Balassi Intézet az Emberi Erőforrások Minisztériummal együttműködve dolgozta ki, és a pályázatot a Beregszászi Agora Információs Központ közreműködésével hirdeti meg.

**Általános tudnivalók:**

* A Balassi Intézet és az Emberi Erőforrások Minisztériuma az ösztöndíjjal a szülőföldi értelmiség képzését és utánpótlását kívánja támogatni.
* Az előkészítő képzésben ösztöndíjasként résztvevő hallgatók a Balassi Intézetben két felvételi/érettségi tárgyból záróvizsgát tesznek. Ennek sikeressége esetén felvételre kerülnek az általuk a 2013. szeptemberben induló képzések felvételi kérelem benyújtási (felvételi jelentkezési) határidejéig megjelölt magyarországi felsőoktatási intézmény alap- vagy egységes (osztatlan), nappali tagozatos, magyar állami ösztöndíjjal támogatott képzésére a 2013/2014-es tanévben.
* A sikeres intézeti záróvizsgával a magyarországi felsőoktatási intézmények valamelyikébe felvételre került hallgatók pályázat alapján – a részükre elkülönített pályázati keret terhére – a 2013/2014-es tanévben, vagyis tanulmányaik első évfolyamán 10 hónap időtartamban miniszteri ösztöndíjban részesülhetnek.
* A felsőoktatási tanulmányaik további, felsőbb éves időszakában a hallgatóknak minden tanévre újra kell pályázniuka miniszteri ösztöndíjra.
* A Balassi Intézet személyenként köt szerződést az ösztöndíjasokkal. A Balassi Intézet a szerződésben rögzíti az ösztöndíjas jogait és kötelezettségeit, s további, az ösztöndíjast segítő adminisztratív feladatokat (tájékoztatás az ösztöndíjast megillető jogosultságokról, kapcsolattartás az intézményekkel stb.) lát el.
* A Balassi Intézet felsőoktatási előkészítő képzésére benyújtott pályázatnak nem akadálya, ha a pályázó egyidejűleg 2012. február 24. napjáig – a 2012. évi általános felsőoktatási felvételi eljárásban – felvételi jelentkezést nyújtott be valamely magyarországi felsőoktatási intézménybe. Az így a 2012/2013-as tanévben a magyarországi felsőoktatási intézményekbe felvételt nyert személy pályázhat miniszteri ösztöndíjra is a 2012/2013-as tanév 10 hónapos időtartamára, amennyiben megfelel az Emberi Erőforrások Minisztériuma és a Balassi Intézet e tárgyban megjelentetett, közös ösztöndíj pályázata feltételeinek. Amennyiben a pályázó mindkét pályázaton sikeresen szerepel, akkor a pályázó jogosult eldönteni, hogy az ösztöndíjas előkészítő képzést vagy a miniszteri ösztöndíjas felsőoktatási képzést kezdi meg a 2012/2013-as tanévben. Ekkor a pályázó a miniszteri ösztöndíj pályázatban megadott módon köteles eljárni (e két ösztöndíj egyidejűleg, vagyis ugyanabban a tanévben nem vehető igénybe!). Amennyiben a pályázó az előkészítő képzésre és valamely magyarországi egyetem/főiskola felsőoktatási képzésére egyidejűleg felvételt nyer (azonban ahhoz nem nyert miniszteri ösztöndíjat), akkor a pályázó jogosult eldönteni, hogy az ösztöndíjas előkészítő képzést vagy a felsőoktatási képzést kezdi meg a 2012/2013-as tanévben. A felsőoktatási képzés megkezdése esetén a pályázó írásban köteles lemondani az előkészítő képzésben való részvételről.

**A pályázó a pályázaton való részvétellel elfogadja a következőket:**

* Kizárható az a pályázó, aki az adatlapon valótlan, hamis adatot szolgáltat, ilyen nyilatkozatot tesz a pályázat benyújtásakor, illetve valamely a pályázat elbírálását érintő valós tényt, adatot elhallgat.
* Az értékeléshez a pályázattal kapcsolatban pontosítás, további adat, információ, dokumentum kérhető, amely csatolandó a pályázathoz.
* A pályázati eljárás során lefolytatott felvételi vizsgák kiértékelését a Balassi Intézet végzi. A pályázatok előértékelését a felvételi vizsgák eredménye alapján a Kárpátaljai Magyar Ösztöndíj Tanács (melynek elnökét és tagjait a szaktárca kérte fel, elnöke: Dr. Orosz Ildikó), mint Előértékelő Bizottság (a továbbiakban: Előértékelő Bizottság) végzi. A beérkezett pályázatok előértékelése alapján a nyertes pályázókra az Előértékelő Bizottság tesz előzetes javaslatot az Értékelő Bizottságnak.
* Az Előértékelő Bizottság ülését követően a nyertes pályázókra tett előzetes javaslat eredményéről a Beregszászi Agora Információs Központ a pályázó által megadott e-mail címre értesítést küld a pályázó részére az ülést követő 3 munkanapon belül, illetve az előzetes javaslat eredményéről személyesen a Beregszászi Agora Információs Központnál lehet érdeklődni. Az előzetes javaslattal kapcsolatban a pályázó az Értékelő Bizottsághoz nyújthat be észrevételt. Az észrevétel benyújtásának határidejéről és az Értékelő Bizottság ülésének időpontjáról a pályázó a Beregszászi Agora Információs Központnál érdeklődhet.
* A pályázatok értékelését az Értékelő Bizottság végzi. Az Értékelő Bizottság elnöke: Gyetvai Árpád, az Emberi Erőforrások Minisztériuma Oktatásért Felelős Államtitkári Kabinet Külhoni Magyarok Osztályának osztályvezetője. Az Értékelő Bizottság tagjai: Dr. Bohony Pál (Szlovákiából); Csapó Nándor (Horvátországból); Dr. Orosz Ildikó (Ukrajnából); Dr. Péics Hajnalka (Szerbiából); Dr. Soós Anna (Romániából); Wurst Erzsébet (Ausztriából); Dr. Richly Gábor, a Balassi Intézet főigazgató-helyettese; Hógenburg Tamás, a Balassi Intézet Márton Áron Szakkollégium igazgatója; Masát Ádám, a Balassi Intézet Hungarológia Tagozatának vezetője; és Benked László, az Emberi Erőforrások Minisztériuma Oktatásért Felelős Államtitkári Kabinet Külhoni Magyarok Osztályának ösztöndíj referense).
* A pályázatokról a döntést az Értékelő Bizottság javaslatának – mely tartalmazza az Értékelő Bizottsághoz benyújtott észrevételeket és azok elbírálását is – figyelembe vételével Magyarország emberi erőforrások minisztere és a Balassi Intézet főigazgatója együttesen hozza meg legkésőbb 2012. szeptember 10-ig. A pályázat eredményéről szóló írásos értesítés a döntést követően 7 munkanapon belül a Beregszászi Agora Információs Központ részéről postai feladásra kerül.
* A döntéssel szemben fellebbezésnek nincs helye, a pályázó azonban az Emberi Erőforrások Minisztériuma oktatásért felelős államtitkárához kifogást nyújthat be, ha a pályázati eljárás, a pályázat befogadása vagy a pályázati döntés jogszabálysértő. A kifogást a pályázónak **a kifogásolt intézkedésről vagy mulasztásról való tudomásszerzéstől számított 10 munkanapon, de legkésőbb a kifogásolt intézkedés megtörténtéről vagy a mulasztástól számított 30 munkanapon belül kell benyújtania.** A pályázónak a kifogás benyújtásakor az államháztartásról szóló törvény végrehajtásáról szóló 368/2011. (XII. 31.) Korm. rendelet 90. §-ában meghatározottak szerint kell eljárnia.
* Az ösztöndíjat elnyert pályázóval (személyenként) a Balassi Intézet szerződést köt, amely tartalmazza az ösztöndíjas jogait, valamint a hallgatónak az ösztöndíjazó felé teljesítendő beszámolási, illetve az alábbi adatokra (és azok megváltozására) vonatkozó ***adatszolgáltatási és tájékoztatási*** kötelezettségeit:
  + a hallgató személyes adatai (név, lakcím, útlevél száma);
  + idegenrendészeti státusza (különös tekintettel pl. a letelepedési engedély megszerzésére);
  + elérhetőségi címének, egyéb elérhetőségének (pl. e-mail cím) bejelentése, illetve ezen elérhetőségeinek megváltozása.

A pályázók pályázatuk benyújtásával hozzájárulnak a pályázati adatlapon szereplő személyes adataiknak a Beregszászi Agora Információs Központ, a Balassi Intézet, az Emberi ErőforrásokMinisztériuma, valamint a fentiekben meghatározott döntés-előkészítő testületek és döntéshozók általi kezeléséhez a döntéshez szükséges ideig – de legfeljebb 2012. október 31. napjáig. A nyertes pályázók pályázatuk benyújtásával hozzájárulnak továbbá a pályázati adatlapon szereplő személyes adataiknak az Emberi ErőforrásokMinisztériuma és a Balassi Intézet általi kezeléséhez az ösztöndíjas jogviszonyuk időtartama alatt. Ezen adatszolgáltatási kötelezettség nem teljesítése az ösztöndíjas jogviszony megszűnését vonja maga után.

* Az ösztöndíjat elnyerő pályázó részére az államilag támogatott előkészítő képzés időtartama alatt a Balassi Intézet folyósítja az ösztöndíjat. Az ösztöndíj havi összege megegyezik a miniszteri ösztöndíj mértékével. A miniszteri ösztöndíj havi összege a költségvetési törvényben meghatározott összegű ún. éves hallgatói normatíva 15 %-a (Magyarország 2012. évi költségvetéséről szóló 2011. évi CLXXXVIII. törvény 11. § (1) bekezdése szerint az egy főre megállapított hallgatói normatíva éves összege 119.000 forint, ennek alapján a miniszteri ösztöndíj havi összege ennek 15 %-a, azaz a 2012. évben 17.850,- Ft/hó). A megítélt ösztöndíjat az ösztöndíjazó időlegesen felfüggesztheti, vagy véglegesen megszüntetheti, illetve az ösztöndíjas az ösztöndíj, vagy annak egy része visszafizetésére kötelezhető, amennyiben az ösztöndíjas a pályázati felhívásban, az ösztöndíjszerződésben vagy a vonatkozó jogszabályban foglaltakat megszegi. Amennyiben az ösztöndíjast az ösztöndíj (vagy annak egy részének) visszafizetésére kötelezik, akkor az ösztöndíj Ptk. szerinti kamattal megnövelt összegét kell visszafizetnie. A kamatszámítás kezdő időpontja a visszafizetendő ösztöndíj első alkalommal történt folyósításának napja, utolsó napja a visszafizetési kötelezettség teljesítésének napja.
* Amennyiben a Balassi Intézet magyarországi felsőoktatási előkészítő képzésére ösztöndíjat elnyert hallgató az általa megjelölt felsőoktatási alap- vagy egységes (osztatlan) képzéses szakhoz tartozó érettségi vizsgatárgyakból a Balassi Intézet felsőoktatási előkészítő képzésének ún. Vizsgautasításában meghatározott feltételek szerint sikeres záróvizsgát tesz, akkor tanulmányait a következő tanévben az általa megjelölt felsőoktatási intézményben és szakon, nappali tagozaton magyar állami ösztöndíjjal támogatott képzésben I. évfolyamos hallgatóként folytathatja. A fentieken túl a hallgató pályázati úton – a részükre elkülönített keret terhére – miniszteri ösztöndíjat nyerhet el a tanév 10 hónapos időszakára.
* A Balassi Intézetben magyarországi felsőoktatási előkészítő képzésben résztvevőknek a felsőoktatási felvételi eljárásban való részvételét a Balassi Intézet koordinálja, ennek során a hallgatóknak is be kell fizetniük a felvételi eljárás díját, melynek összegéről a 2013. évi Felsőoktatási Felvételi Tájékoztató című kiadványból lehet majd tájékozódni.
* A pályázat alapvető célja az, hogy az ösztöndíjas hallgató magyarországi felsőoktatási tanulmányainak befejezése után visszatérjen szülőföldjére, ezért a megkötésre kerülő szerződés szerint a megszerzett bevándorlási vagy letelepedési engedély, illetve a magyarországi állandó lakóhely az ösztöndíjban való részesülést kizárja. Az ösztöndíjas a szerződés aláírásának időpontjában folyamatban lévő letelepedési engedély megszerzésére irányuló eljárás megszüntetését haladéktalanul köteles kezdeményezni, amelynek elmulasztása, illetve új eljárás kezdeményezése esetén köteles visszatéríteni az addig folyósított ösztöndíjak Ptk. szerinti kamattal megnövelt összegét. A kamatszámítás kezdő időpontja az ösztöndíj első alkalommal történt folyósításának napja, utolsó napja a visszafizetési kötelezettség teljesítésének napja.
* A pályázaton ösztöndíjat nyert hallgatók névsora nyilvános. A pályázó a pályázaton való részvétellel hozzájárul ahhoz, hogy neve az ösztöndíj elnyerése esetén nyilvánosságra kerüljön a [www.martonaron.hu](http://www.martonaron.hu) és a [www.balassi-intezet.hu](http://www.balassi-intezet.hu) honlapon, illetve tudomásul veszi, hogy a szomszédos államokban élő magyarokról szóló 2001. évi LXII. törvény 26. §-a alapján az Emberi Erőforrások Minisztériuma és a Balassi Intézet tájékoztatást küld a pályázattal kapcsolatos adatokról a Bethlen Gábor Alap által működtetett, a szomszédos államokban élő magyaroknak nyújtott támogatások központi nyilvántartása részére.

**A pályázat feltételei:**

**Pályázhat** minden olyan ***ukrán*** állampolgárságú, magyar nemzetiségű személy, aki a szomszédos államokban élő magyarokról szóló 2001. évi LXII. törvény hatálya alatt áll és megfelel a pályázati felhívás további feltételeinek.

**Figyelem! A pályázaton történő részvételnek nem akadálya a magyar állampolgárság (azaz a kettős állampolgárság) megléte, vagy az arra irányuló kérelem benyújtása!**

**A pályázásból kizáró általános feltételek:**

* Nem pályázhatnak a középiskolai tanulmányaikat részben vagy egészében nem Ukrajnában (Magyarországon vagy más külföldi államban) végző személyek, de a pályázati kiírás szempontjából nem minősül Magyarországon folytatott tanulmánynak a 2005. január 1. után Magyarországon letett érettségi vizsga.
* Nem pályázhatnak felsőoktatási alap-, egységes (osztatlan) vagy mester képzési szintű diplomával, azaz felsőfokú oklevéllel rendelkező személyek.
* Nem pályázhatnak azok a személyek, akik nem tartoznak a szomszédos államokban élő magyarokról szóló 2001. évi LXII. törvény (az ún. Kedvezménytörvény) hatálya alá.\*
* Nem részesülhetnek előkészítő ösztöndíjban vagy később miniszteri ösztöndíjban az adott képzési szinten nemzetközi egyezményen alapuló, vagy más magyar állami, illetve közalapítványi ösztöndíjban részesülő személyek.

*\* Nem pályázhatnak azok, akik*

* *nem rendelkeznek ukrán állampolgársággal, és/vagy*
* *nem rendelkeznek ukrajnai állandó lakcímmel, és/vagy*
* *rendelkeznek magyarországi állandó lakcímmel, és/vagy*
* *nem magyar nemzetiségűek, és/vagy*
* *Magyarország területén bevándorolt, letelepedett, menekült vagy menedékes jogállást szereztek.*

*Részletesen lásd a szomszédos államokban élő magyarokról szóló 2001. évi LXII. törvény 1. §-ában foglaltakat!*

**További pályázati feltételek:**

* A meghirdetendő ösztöndíjas keretszám: **31 fő** + további **2 fő** Kárpátokon túli szórványkeret.\*
* Az elkülönített 2 fős szórványkeretre kizárólag a szórvány magyar lakta területekről érkező jelentkezők pályázhatnak.
* Az Előértékelő Bizottság az egyes képzési területeken belül – szükség szerint – dönthet arról, hogy az azonos szakokra javasolható előkészítős ösztöndíjak számát maximálja (például a bölcsészettudományi képzési területen belül meghatározhatja, hogy legfeljebb hány előkészítős ösztöndíjat javasol például a keleti kultúrák és nyelvek szakkal pályázók részére). Ez alól – alkalmazása esetén – kivételt jelentenek a szórvány magyar lakta területekről érkező pályázatok.
* Azok az ukrán állampolgárságú, magyar nemzetiségű személyek pályázhatnak a meghirdetett szakok valamelyikére, akik szülőföldjükön végezték középiskolai tanulmányaikat és szereztek érettségi bizonyítványt illetve ennek megszerzése a 2011/2012-es tanév végén történik meg.
* Pályázni lehet minden olyan 2013. szeptemberben induló magyarországi felsőoktatási alap-, illetve egységes (osztatlan), teljes idejű (nappali munkarendű), magyar állami ösztöndíjjal támogatott képzési szakkal, amelyet tartalmaz a jelen pályázati felhívás 1. számú melléklete. Az egyes képzési területeken belül a megadott szakokra a Balassi Intézet által meghatározott felvételi (érettségi) tantárgypárokkal lehet pályázni. A meghirdetett szakirányok, szakok és érettségi vizsgatárgyak megtekinthetők a pályázat 1. számú mellékletében.
* A pályázók – a Kárpátokon túli szórványból érkezők kivételével – a megjelölt felsőoktatási szakhoz tartozó két felvételi/érettségi tárgyból – felvételi vizsgát tesznek a Balassi Intézetbe. (Angol nyelv tantárgyból írásbeli és szóbeli részekből áll a vizsga, a többi tantárgy esetén csak írásbeli részből.) A Kárpátokon túli szórvány (például lembergi, kijevi stb. szórvány) közösségekből érkező jelentkezők szóbeli felvételi (alkalmassági és motivációs) vizsgát tesznek le. A vizsgák időpontjáról és helyszínéről a jelentkezők a pályázat benyújtását követően értesítést kapnak a Beregszászi Agora Központtól. A felvételi vizsgákra várhatóan 2012 júliusában kerül sor Beregszászon. A pályázaton történő eredményes részvételhez a felvételi vizsgán minden pályázónak kötelező részt vennie.
* A felvételi vizsgák kiértékelését a Balassi Intézet végzi. Az írásbeli – illetve az angol nyelv tantárgyból a szóbeli és az írásbeli – felvételi vizsgák tantárgyakként százalékos eredménnyel kerülnek kiértékelésre, a két tantárgy vizsga eredményének számtani átlaga (százalékban kifejezve) jelenti a pályázat értékelésének alapját. Az Előértékelő Bizottság a nyertes pályázókra vonatkozó előzetes javaslatát a felvételi vizsgák eredménye alapján készíti el.
* Az Intézet az angol és informatika tantárgyakból felvételizők esetében jogosult arra, hogy amennyiben az adott tantárgy a 2013. évi normál felvételi eljárásban a vonatkozó szakhoz nem kötelező felvételi tantárgyként van meghatározva, akkor a tanév eleji intézeti felmérők alapján az elvárt tudásszintet el nem érők, illetve az azt magasan meghaladók esetében más, az adott szaknál lehetséges tantárgy tanulását írhatja elő az előkészítő év során.
* A meghirdetett szakokhoz tartozó képzési területek (lásd jelen pályázati tervezet 1. sz. melléklete) keretszámaira a beérkezett pályázatok előértékelésének függvényében az Előértékelő Bizottság tesz előzetes javaslatot. Az Előértékelő Bizottság az egyes képzési területeken belül – szükség szerint – az azonos szakokra javasolható ösztöndíjak számát maximálhatja (például a bölcsészettudományi képzési területen belül meghatározhatja, hogy legfeljebb mennyi ösztöndíjat javasol pl. a germanisztika szakkal pályázók részére).

\* Tervezett keret, mely az államháztartás 2012. évi egyensúlyi helyzetének kedvezőtlen alakulása esetén csökkenhet.

***Amennyiben az elbírálás során a megadott előkészítős ösztöndíjas keretszám nem kerül teljes mértékben odaítélésre, akkor a fennmaradó előkészítős ösztöndíjas keretszám átcsoportosítható a Balassi Intézet és az Emberi Erőforrások Minisztériuma által közösen a 2012/2013-as tanévre a Balassi Intézet magyarországi felsőoktatási előkészítő képzésében részt vevő horvát, szlovák, román és szerb állampolgárságú, illetve az ún. nyugati szórványból érkező magyar nemzetiségű személyek számára meghirdetett pályázatokra.***

**A Balassi Intézet felsőoktatási előkészítő évére elnyert ösztöndíj tartalma (főbb elemek):**

* ösztöndíj
* tantárgyanként heti 12–18 tanórás képzés
* tankönyv és jegyzet ellátás
* ingyenes kollégiumi elhelyezés (2-3 ágyas szobákban)
* diákigazolvány
* a vonatkozó jogszabály keretei között a külföldi ösztöndíjasokra vonatkozó jogosultság az egészségügyi szolgáltatások térítésmentes igénybevételére

**A pályázat benyújtása:**

A pályázatokat legkorábban 2012. június 25-től lehet benyújtani.

**Kérjük, hogy amennyiben lehetősége van rá, a pályázati adatlap kitöltése előtt 2012. július 13-ig regisztráljon a** [***http://sao.bbi.hu/login/registration***](http://sao.bbi.hu/login/registration) **ügyfélkapu oldalon, az ott leírtakat olvassa el figyelmesen! A regisztráció a pályázati folyamat, valamint sikeres pályázat esetén a későbbi beiratkozási folyamat (kollégiumi beköltözés, ösztöndíjszerződés megkötése) megkönnyítését segíti. A regisztráció eredményeként kapott NEPTUN kódot szíveskedjen feltüntetni a pályázati adatlapon! A regisztráció nem kötelező.**

**A pályázatok beadásának és postai beérkezésének határideje: 2012. július 20., helyi idő szerint 16.00 óra (közép-európai idő /CET/ szerint 15.00 óra).**

***Felhívjuk a pályázók figyelmét, hogy a pályázat benyújtásával kapcsolatban hiánypótlásra nincs lehetőség!***

**A pályázatokat személyesen vagy** – ajánlott küldeményként – **postai úton kérjük eljuttatni az alábbi címre:**

**"GENIUS" Jótékonysági Alapítvány,**

**Agora Információs Központ**

**Cím: Beregszász, Kossuth tér 6., Pf. 33.**

**Pályázni a pályázati adatlap kitöltésével (mely elérhető a** [**www.martonaron.hu**](http://www.martonaron.hu) **és a www.balassi-intezet.hu honlapon, valamint a Beregszászi Agora Információs Központban), a kötelezően csatolandó és csatolható mellékletek benyújtásával lehet a szükséges dokumentumok, igazolások csatolásával.**

Az Értékelő Bizottság a Beregszászi Agora Információs Központhoz határidő után beérkezett, illetve a formailag hibás, pontatlanul vagy olvashatatlanul benyújtott pályázatokat nem veszi figyelembe.

**Szükséges benyújtandók, dokumentumok, igazolások:**

* pontosan és olvashatóan kitöltött pályázati adatlap. Kérjük, az adatlapon tüntesse fel az előzetes ügyfélkapu regisztráció ([*http://sao.bbi.hu/login/registration*](http://sao.bbi.hu/login/registration)) során kapott NEPTUN kódot! (A pályázati adatlap adatainak meg kell egyeznie a mellékletben szereplő adatokkal!)
* az útlevél és az állandó lakóhelyet igazoló okmány egyszerű másolata
* a középiskola valamennyi osztálya bizonyítványának egyszerű másolata\*
* az érettségi bizonyítvány egyszerű másolata\*
* 2 db megcímzett és felbélyegzett válaszboríték
* a magyar nemzetiség igazolása (E célra egyaránt alkalmas a Magyar igazolvány 1–2. oldalának [az igazolvány számának és adatlapjának] másolata vagy a Magyar igazolványra vonatkozó igénylés másolata, illetve ezek hiányában minden olyan dokumentum, amelyből a nemzetiség hitelt érdemlően megállapítható.)

\* Az eredeti dokumentumok a benyújtáskor bemutatandók (postai jelentkezés esetében a dokumentum kibocsátója, vagy a középiskola, vagy közjegyző által hitelesített másolatot kell beküldeni), a 2012-ben érettségizők esetében a középiskola igazolása (jogviszonyról és a 2012. évi érettségi vizsgán tervezett részvételről) a pályázat benyújtásakor csatolandó, a szülőföldi érettségi bizonyítványt és az utolsó tanévük bizonyítványát esetükben azok kézhezvételétől számított 8 munkanapon belül kell legkésőbb benyújtani.

**Információ:**

Az érdeklődők az alábbi elérhetőségeken kaphatnak további részletes felvilágosítást a pályázatról, a pályázati adatlapról és ösztöndíjszerződésről:

**"GENIUS" Jótékonysági Alapítvány,**

**Agora Információs Központ**

**Cím: Beregszász, Kossuth tér 6., Pf. 33.**

**Tel.: 00 380-31-41-243-43/ 153 mellék; 00 380-31-41-429-76**

**Fax: 00 380-31-41-234-62**

**E-mail:** [**agora@kmf.uz.ua**](mailto:agora@kmf.uz.ua)

**A Balassi Intézet honlapja:**

<http://www.balassi-intezet.hu/>

**A Balassi Intézet Hungarológia Tagozata:**

* Dienes Judit Emese tagozati előadó: [dienes.judit@gmail.com](mailto:dienes.judit@gmail.com)
* Tel.: +36-1-319-3219
* Fax: +36-1-319-3218

**1. sz. melléklet**

**A magyar felsőoktatás 2013/2014. tanévének alap- és osztatlan képzéseiben megjelenő szakok (BI előkészítő képzésében 2012/2013.)**

*A táblázatban szereplő szakokról részletesen a* [*www.felvi.hu*](http://www.felvi.hu) *oldalon tájékozódhat*.

**Felhívjuk a figyelmet arra, hogy az alábbi táblázatban szereplő szakok közül azokra lehet majd az előkésztő képzés folyamán a felvételi jelentkezést benyújtani, melyek a 2013/2014. tanévre állami ösztöndíjas formában nappali tagozaton indulnak!**

|  |  |  |
| --- | --- | --- |
| **Képzési terület** | **Szakok** | **Felvételi vizsgatárgyak BI előkészítőre** |
| **Agrár** | ***állattenyésztő mérnöki*** | matematika és fizika **vagy** biológia és kémia **vagy** biológia és fizika |
|  | ***élelmiszer-mérnöki*** | matematika és fizika **vagy** biológia és kémia **vagy** biológia és fizika |
|  | ***földmérő és földrendező mérnöki*** | matematika és fizika |
|  | ***gazdasági és vidékfejlesztési agrármérnöki*** | matematika és fizika **vagy** biológia és kémia **vagy** biológia és fizika |
|  | ***informatikus és szakigazgatási agrármérnöki*** | matematika és fizika **vagy** matematika és informatika |
|  | ***környezetgazdálkodási agrármérnöki*** | matematika és fizika **vagy** biológia és kémia **vagy** biológia és fizika |
|  | ***mezőgazdasági és élelmiszeripari gépészmérnöki*** | matematika és fizika |
|  | ***mezőgazdasági mérnöki*** | matematika és fizika **vagy** biológia és kémia **vagy** biológia és fizika |
|  | ***növénytermesztő mérnöki*** | matematika és fizika **vagy** biológia és kémia **vagy** biológia és fizika |
|  | ***szőlész-borász mérnöki*** | matematika és fizika **vagy** biológia és kémia **vagy** biológia és fizika |
|  | ***tájrendező és kertépítő mérnöki*** | matematika és fizika **vagy** biológia és kémia **vagy** biológia és fizika |
|  | ***természetvédelmi mérnöki*** | matematika és fizika **vagy** biológia és kémia **vagy** biológia és fizika |
|  | ***vadgazda mérnöki*** | matematika és fizika **vagy** biológia és kémia **vagy** biológia és fizika |
| *(osztatlan)* | ***erdőmérnöki*** | matematika és fizika |
| *(osztatlan)* | ***állatorvosi*** | biológia és kémia |
| **Bölcsészet-tudományi** | ***andragógia*** | angol és magyar **vagy** angol és történelem **vagy** matematika és történelem **vagy** biológia és magyar **vagy** magyar és matematika **vagy** biológia és angol |
|  | ***germanisztika*** ( csak néderlandisztika, skandinavisztika szakirányokkal) | angol és magyar **vagy** angol és történelem |
|  | ***keleti nyelvek és kultúrák*** (pl.:altajisztika, arab, indológia, iranisztika, tibeti, mongol, hebraisztika, japán, kínai, koreai, török, újgörög szakirányokkal) | angol és magyar **vagy** angol és történelem |
|  | ***néprajz*** | magyar és történelem |
|  | ***ókori nyelvek és kultúrák*** [asszirológia, egyiptológia, klasszika filológia (latin, ógörög) szakirányokkal] | angol és magyar **vagy** angol és történelem |
|  | ***pedagógia*** | angol és magyar **vagy** angol és történelem **vagy** matematika és történelem **vagy** biológia és magyar vagy biológia és angol |
|  | ***pszichológia*** | biológia és magyar **vagy** biológia és angol **vagy** biológia és történelem |
|  | ***romanisztika*** (csakportugál szakirány) | angol és magyar **vagy** angol és történelem |
|  | ***romológia*** | angol és magyar **vagy** angol és történelem |
|  | ***szabad bölcsészet*** (pl.:filozófia, esztétika, etika, vallástudomány, filmelmélet és filmtörténet, kommunikáció, médiatudomány és művészettörténet szakirányok) | angol és magyar **vagy** angol és történelem |
| **Informatika** | ***gazdaságinformatikus*** | matematika és történelem **vagy** matematika és informatika |
|  | ***mérnökinformatikus*** | matematika és informatika **vagy** matematika és fizika |
|  | ***programtervező informatikus*** | matematika és informatika |
| **Műszaki** | ***anyagmérnöki*** | matematika és fizika |
|  | ***biomérnöki*** | matematika és fizika **vagy** matematika és kémia |
|  | ***energetikai mérnöki*** | matematika és fizika |
| *(osztatlan)* | ***építész*** | matematika és fizika |
|  | ***építészmérnöki*** | matematika és fizika |
|  | ***építőmérnöki*** | matematika és fizika |
|  | ***faipari mérnöki*** | matematika és fizika **vagy** matematika és kémia |
|  | ***gépészmérnöki*** | matematika és fizika |
|  | ***ipari termék- és formatervező mérnöki*** | matematika és fizika |
|  | ***járműmérnöki*** | matematika és fizika |
|  | ***könnyűipari mérnöki*** | matematika és fizika |
|  | ***környezetmérnöki*** | matematika és fizika **vagy** matematika és kémia |
|  | ***közlekedésmérnöki*** | matematika és fizika |
|  | ***mechatronikai mérnöki*** | matematika és fizika |
|  | ***molekuláris bionika*** | matematika és fizika **vagy** matematika és kémia |
|  | ***műszaki földtudományi*** | matematika és fizika |
|  | ***műszaki menedzser*** | matematika és fizika |
|  | ***műszaki szakoktató*** | matematika és fizika |
|  | ***vegyészmérnöki*** | matematika és fizika **vagy** matematika és kémia |
|  | ***villamosmérnöki*** | matematika és fizika |
| **Orvos és egészség-tudományi** | ***ápolás és betegellátás*** (pl.:ápoló, dietetikus, gyógytornász, mentőtiszt, szülésznő szakirányokkal) | biológia és kémia **vagy** biológia és fizika |
|  | ***egészségügyi gondozás és prevenció*** (pl.: népegészségügyi ellenőr és védőnő szakirányokkal) | biológia és kémia **vagy** biológia és fizika |
|  | ***egészségügyi szervező -*** egészségturizmus szervező szakirány | biológia és kémia **vagy** biológia és fizika **vagy** matematika és fizika **vagy** matematika és kémia |
|  | ***orvosi laboratóriumi és képalkotó diagnosztikai analitikus*** (pl.: orvosdiagnosztikai laboratóriumi analitikus, képalkotó diagnosztika, orvosi kutatólaboratóriumi analitikus, optometria szakirányokkal) | biológia és kémia **vagy** biológia és fizika |
| *(osztatlan)* | ***fogorvos*** | biológia és kémia **vagy** biológia és fizika |
| *(osztatlan)* | ***gyógyszerész*** | biológia és kémia **vagy** biológia és fizika |
| *(osztatlan)* | ***általános orvos*** | biológia és kémia **vagy** biológia és fizika |
| **Pedagógus-képzés** | ***csecsemő- és kisgyermeknevelő*** | magyar és biológia **vagy** magyar és történelem **vagy** magyar és matematika |
|  | ***gyógypedagógia*** (szakirányok: értelmileg/tanulásban akadályozottak pedagógiája, hallás-/látássérültek pedagógiája, logopédia, szomato- és pszichopedagógia) | magyar és biológia **vagy** magyar és angol |
|  | ***konduktor*** (óvodapedagógus, tanító szakirányokkal) | magyar és biológia **vagy** magyar és történelem **vagy** magyar és matematika **vagy** magyar és angol |
| **Sporttudomány** | ***humánkineziológia*** | biológia és magyar **vagy** biológia és történelem **vagy** biológia és angol |
|  | ***rekreáció-szervezés és egészségfejlesztés*** | biológia és magyar **vagy** biológia és történelem **vagy** biológia és angol |
|  | ***sportszervező*** | biológia és magyar **vagy** biológia és történelem **vagy** biológia és angol |
| **Társadalom-tudományi** | ***informatikus könyvtáros*** | magyar és informatika vagy történelem és informatika **vagy** magyar és történelem |
|  | ***kommunikáció és médiatudomány*** | magyar és történelem **vagy** történelem és matematika **vagy** matematika és magyar **vagy** angol és történelem **vagy** magyar és angol **vagy** matematika és angol |
|  | ***kulturális antropológia*** | magyar és történelem |
|  | ***nemzetközi tanulmányok*** | matematika és angol **vagy** történelem és angol **vagy** történelem és matematika **vagy** magyar és angol **vagy** matematika és angol |
|  | ***politológia*** | matematika és történelem **vagy** történelem és angol **vagy** történelem és magyar **vagy** magyar és angol **vagy** matematika és angol |
|  | ***szociális munka*** | magyar és történelem vagy történelem és matematika vagy matematika és magyar vagy angol és történelem **vagy** magyar és angol **vagy** matematika és angol |
|  | ***szociálpedagógia*** | magyar és történelem vagy történelem és matematika vagy matematika és magyar vagy angol és történelem **vagy** magyar és angol **vagy** matematika és angol |
|  | ***szociológia*** | magyar és történelem **vagy** történelem és matematika **vagy** matematika és magyar **vagy** angol és történelem **vagy** magyar és angol **vagy** matematika és angol |
|  | ***társadalmi tanulmányok*** | magyar és történelem **vagy** történelem és matematika **vagy** matematika és magyar **vagy** angol és történelem **vagy** magyar és angol **vagy** matematika és angol |
| **Természet-tudomány** | ***földtudományi*** | matematika és fizika **vagy** biológia és fizika |
|  | ***kémia*** | kémia és matematika **vagy** kémia és biológia |
|  | ***környezettan*** (pl. technika szakirány) | biológia és kémia **vagy** biológia és fizika |